CELEX: 62020CN0546
Language: mt
Date: 2020-10-23 00:00:00
Title: Kawża C-546/20: Rikors ippreżentat fit-23 ta’ Ottubru 2020 – Ir-Rumanija vs Il-Parlament Ewropew, Il-Kunsill tal-Unjoni Ewropea

18.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/28
            
         
      Rikors ippreżentat fit-23 ta’ Ottubru 2020 – Ir-Rumanija vs Il-Parlament Ewropew, Il-Kunsill tal-Unjoni Ewropea
      (Kawża C-546/20)
      (2021/C 19/33)
      Lingwa tal-kawża: ir-Rumen
      
         Partijiet
      
      
         Rikorrenti: Ir-Rumanija (rappreżentanti: E. Gane, L. Liţu u M. Chicu, bħala aġenti)
      
         Konvenuti: Il-Parlament Ewropew, Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tannulla parzjalment ir-Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU 2020, L 249, p. 1), f’dak li jirrigwarda:
                  
                              —
                           
                           
                              il-punt 6(c) tal-Artikolu 1 li jemenda l-Artikolu 8(8) tar-Regolament (KE) Nru 561/2006 tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 (ĠU 2006, L 102, p. 1, rettifika fil-ĠU 2016, L 195, p. 83), u
                           
                        
                              —
                           
                           
                              il-punt 6(d) tal-Artikolu 1 li jemenda l-Artikolu 8 tar-Regolament (KE) Nru 561/2006 billi jintroduċi l-paragrafu (8a) ġdid;
                              sussidjarjament, biss fil-każ li l-Qorti tal-Ġustizzja tikkunsidra li dawn id-dispożizzjonijiet huma marbuta b’mod inseparabbli ma’ dispożizzjonijiet oħra tar-Regolament 2020/1054 jew jikkonċernaw l-essenza ta’ dan l-att, tannulla fl-intier tiegħu dan l-att leġiżlattiv tal-Unjoni;
                           
                        
            
                  —
               
               
                  tikkundanna lill-Parlament u lill-Kunsill għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-Rumanija tinvoka tliet motivi:
      
                  1.
               
               
                  
                     L-ewwel motiv, ibbażat fuq ksur tal-prinċipju ta’ proporzjonalità, kif stabbilit fl-Artikolu 5(4) TUE
                  
                  Ir-Rumanija tikkunsidra li l-miżura rregolata fil-punt 6(c) tal-Artikolu 1, li tikkonsisti f’li l-perijodi regolari ta’ mistrieħ ta’ kull ġimgħa u kwalunkwe perijodu ta’ mistrieħ ta’ kull ġimgħa ta’ iktar minn 45 siegħa meħuda bħala kumpens għal perijodi mnaqqsa preċedenti ta’ mistrieħ ta’ kull ġimgħa ma għandhomx jittieħdu f’vettura, ma hijiex adegwata sabiex jinkisbu l-għanijiet imfittxija, b’mod partikolari sabiex ittejjeb is-sigurtà fit-toroq u l-kundizzjonijiet tax-xogħol għas-sewwieqa. Minbarra dan, ma teliminax ir-riskji u l-ostakoli identifikati mill-Kummissjoni.
                  Barra minn hekk, id-data u l-informazzjoni li jindikaw in-natura manifestament mhux xierqa tagħha kienu magħrufa mill-koleġiżlaturi fil-ħin tal-adozzjoni tagħha.
                  Ir-Rumanija tikkunsidra wkoll li huwa ċar li l-miżura rregolata fil-punt 6(d) tal-Artikolu 1, dwar ir-ritorn tas-sewwieqa fiċ-ċentru operazzjonali tal-persuna li timpjega fl-Istat Membru tal-Unjoni ta’ stabbiliment ta’ din il-persuna, jew ikunu jistgħu jirritornaw fil-post ta’ residenza tas-sewwieqa f’kull perijodu ta’ erba’ ġimgħat konsekuttivi (u rispettivament qabel il-perijodu regolari ta’ mistrieħ ta’ kull ġimgħa ta’ iktar minn 45 siegħa meħud bħala kumpens, wara żewġ perijodi konsekuttivi ta’ mistrieħ mnaqqsa ta’ kull ġimgħa), ma hijiex adegwata, b’mod partikolari minħabba l-obbligi amministrattivi ġodda imposti, l-ispejjeż sinjifikattivi għall-operaturi, ir-restrizzjoni tal-attività kummerċjali tagħhom, kif ukoll il-fatt li tonqos milli tipprovdi protezzjoni adegwata għas-sewwieqa.
                  Minbarra dan, l-evalwazzjoni tal-impatt ma tidhirx li ffokat fuq dawn l-aspetti kollha, kuntest li fih il-koleġiżlaturi ma setgħux iqisu l-elementi u ċ-ċirkustanzi rilevanti kollha tas-sitwazzjoni.
               
            
                  2.
               
               
                  
                     It-tieni motiv, ibbażat fuq restrizzjoni mhux iġġustifikata tad-dritt ta’ stabbiliment, kif stabbilit fl-Artikolu 49 TFUE
                  
                  Ir-Rumanija tikkunsidra li l-miżura rregolata fil-punt 6(d) tal-Artikolu 1 timplika, għall-operaturi mill-Istati fil-periferija ġeografika tal-Unjoni, obbligi amministrattivi ġodda, spejjeż sinjifikattivi u restrizzjonijiet tal-attività kummerċjali, li ser jikkawżaw iċ-ċaqliq ta’ dawn l-operaturi u ser ikollhom effett dissważiv fir-rigward tat-twaqqif ta’ kumpanniji tat-trasport f’dawn l-Istati.
                  Għalhekk din il-miżura tikkostitwixxi restrizzjoni għal-libertà ta’ stabbiliment fis-sens tal-Artikolu 49 TFUE. Din ir-restrizzjoni ma hijiex iġġustifikata.
               
            
                  3.
               
               
                  
                     It-tielet motiv, ibbażat fuq ksur tal-prinċipju ta’ nondiskriminazzjoni fuq il-bażi tan-nazzjonalità, kif stabbilit fl-Artikolu 18 TFUE
                  
                  Ir-Rumanija tikkunsidra li l-miżura rregolata fil-punt 6(c) tal-Artikolu 1 toħloq żvantaġġi evidenti lill-Istati fil-periferija ġeografika tal-Unjoni, minħabba, b’mod partikolari, il-partikolaritajiet tan-network ta’ spazji ta’ parkeġġ u ta’ akkomodazzjoni.
                  Ir-Rumanija tikkunsidra wkoll li l-fatt li jiġi żgurat ir-ritorn tas-sewwieqa konformement mal-punt 6(d) tal-Artikolu 1 jinvolvi telf sinjifikattiv għall-kumpanniji mwaqqfa fl-Istati Membri li jinsabu fil-periferija ġeografika tal-Unjoni, fi kwalunkwe każ, sinjifikattivament ogħla minn dawk tal-Istati Membri li jinsabu ħdejn iċ-ċentri tat-trasport fl-Unjoni.
                  Minbarra dan, il-miżuri koperti bir-Regolament 2020/1054, bir-Regolament (UE) 2020/1055 tal-Parlament Ewropew u tal-Kunsill tal-15 ta’ Lulju 2020 li jemenda r-Regolamenti (KE) Nru 1071/2009, (KE) Nru 1072/2009 u (UE) Nru 1024/2012 bl-għan li jiġu adattati għall-iżviluppi fis-settur tat-trasport bit-triq (1) u bid-Direttiva (UE) 2020/1057 tal-Parlament Ewropew u tal-Kunsill tal-15 ta’ Lulju 2020 li tistabbilixxi regoli speċifiċi rigward id-Direttiva 96/71/KE u d-Direttiva 2014/67/UE għall-istazzjonar tax-xufiera fis-settur tat-trasport bit-triq u li temenda d-Direttiva 2006/22/KE fir-rigward ta’ rekwiżiti tal-infurzar u r-Regolament (UE) Nru 1024/2012 (2) (dwar ir-restrizzjoni supplimentari għall-operazzjonijiet ta’ kabotaġġ, ir-ritorn tal-vettura fiċ-ċentru operazzjonali tal-Istat Membru ta’ stabbiliment fi żmien tmien ġimgħat, ir-ritorn tas-sewwieq tal-vettura fi żmien erba’ ġimgħat, il-projbizzjoni li l-perijodi regolari ta’ mistrieħ ta’ kull ġimgħa jitwettqu fil-kabina tal-vettura u l-kollokament tas-sewwieq tal-vettura) kienu intiżi bħala pilastri li jifformaw flimkien pakkett leġislattiv wieħed, kuntest li fih hija biss analiżi tal-effetti kumulattivi tagħhom li tista’ turi l-impatt reali tagħhom fis-suq tat-trasport.
               
            
         (1)  ĠU 2020, L 249, p 17.
      
         (2)  ĠU 2020, L 249, p 49.